<classify> Yanga inakwenda Zimbabwe ikiwa kifua mbele baada ya kuibuka na ushindi wa mabao 5-1 katika mchezo wa kwanza uliochezwa kwenye Uwanja wa Taifa, Dar es Salaam wiki mbili zilizopita.Mchezo huo wa marudiano dhidi ya timu hiyo unatarajiwa kufanyika Aprili 4, mwaka huu kwenye uwanja uliopo kwenye Jimbo la Tshavani nje kidogo ya mji mkuu wa nchi hiyo, Harare.Akizungumza na gazeti hili, Meneja wa Habari na Mawasiliano wa Klabu ya Yanga, Jerry Muro alisema wachezaji wapo katika hali nzuri ya ushindi na wanatarajia kuibuka na ushindi dhidi ya timu hiyo.Muro alisema timu hiyo itaondoka na watu 30 wakiwamo wachezaji na viongozi mbalimbali wa timu hiyo.Alisema timu itaondoka kwa ndege ya Shirika la Ndege la Afrika Kusini na hadi sasa bado timu haijaweka wazi majina ya viongozi watatu wa timu hiyo watakaokwenda na timu.Alisema ni wachezaji watatu tu wa timu hiyo ambao hadi sasa hawapo katika mazingira mazuri kiafya ambao ni Kpah Sherman, Jeryson Tegete na Andrey Coutinho.Alisema kwa kadiri siku zinavyozidi kwenda wanabadilika na huenda wakapona kabisa na kuwa tayari kwa safari hiyo.Kama inavyofahamika ni mchezo muhimu utakaotusaidia kufika mbali zaidi na kwa upande wetu kama timu tumejiandaa kushinda na kuwakilisha vyema, alisema Muro.Aliongeza kuwa licha ya kuwa tunaenda kucheza mchezo huo tukiwa tunaongoza kwa mabao, lakini sio kwamba tunatakiwa kubweteka ila tupo vyema na hadi hivi sasa naongea na wewe bado maandalizi yanaendelea.Aliongeza kuwa wameamua kwenda mapema ili kuhakikisha kuwa wanazoea kila kitu kuanzia hali ya hewa na kuwafanya wachezaji kiwa tayari kwa ushindi.Aliongeza kuwa wanafahamu kilichoipata timu ya Sofapaka ya Kenya ambao waliwahi kwenda kucheza nchini humo na kujikuta wakiwasili usiku na kushindwa kujipanga kwa mchezo na wakafungwa.Kama inavyofahamika ni kwamba mchezo huo utakuwa ukichezwa nje ya Harare ambao ni mji wao mkuu kwa hiyo ina maana kuwa tutatakiwa kusafiri tena kuingia eneo mchezo utakapochezwa sasa hapo kunatakiwa umakini zaidi, alisema msemaji huyo wa Yanga.  <topic>: MICHEZO 